Helge Adam Møller (KF), 2002-03-14:
Man bliver jo rørt til tårer, når man hører fru Lissa Mathiasen og fru Line Barfod hårdt angribe den ene halvdel af det her lovforslag, nemlig aktindsigtsreglen.
Og hvor har man nu belæg for at gøre det, og har ændringen i straffuldbyrdelsesloven ikke virket, og er der overhovedet behov for det?
Lad mig konstatere igen: Dette her er foreslået af et stort flertal i Straffelovrådet, det Straffelovråd, som jeg respekterer, og som jeg har forstået, at også andre partier respekterer om muligt endnu mere end mig.
Det har de foreslået klart, kontant og tydeligt for 6 år siden.
Det blev foreslået 2 år før af den kommission, som daværende justitsminister Bjørn Westh nedsatte, og hvor der var repræsentanter fra kriminalforsorgen og fra Justitsministeriet, fra Rigspolitichefen og fra Fængselsforbundet, og de foreslog i enighed også denne ændring.
Der skete selvfølgelig ikke noget, for vi havde en anden regering, der var fuldstændig ligeglad og ikke tog hensyn til det, vi hørte, hver gang vi var ude at besøge almindelige fængsler, og hvor de, man kan kalde de ordentlige fanger, sagde: Her er et kæmpeproblem, løs det nu for os.
Og hvor Dansk Fængselsforbund i de enkelte fængsler og på deputation i Retsudvalget sagde: Her er et problem, løs det for os. Så siger fru Lissa Mathiasen: Det er jo løst nu, og der er ikke noget belæg for det.
Jamen det er da ikke mere end 3 eller 4 måneder siden, at vi igen fik en skrivelse fra Dansk Fængselsforbund, også efter den sidste ændring, hvor Dansk Fængselsforbund igen sagde: Her er et problem, og vi ønsker den løsning, der kommer nu i dag.
Og jeg hørte for lidt siden fru Lissa Mathiasen sige:
De tigger og beder om det her, og derfor kommer det, vil jeg sige til fru Lissa Mathiasen.
Og det kommer, fordi vi ikke ønsker, at det er rockere og stærke fanger, der skal terrorisere de danske fængsler.
Sådan er det.
Så var der vist også en anden halvdel i lovforslaget.
Ja, nu bliver det også strafbart at flygte.
Og fru Lissa Mathiasen siger igen: Ja, det synes man også som socialdemokrat selvfølgelig er forkert og forbudt, og det bør man ikke gøre, og der skal også være nogle sanktioner for det, eller det kan man overveje.
Men først skal vi lige have nogle statistikker, og vi skal finde ud af, hvem det er osv. Jeg husker et møde, jeg var til med fru Lissa Mathiasen for 3 eller 4 år siden i Holstebro, hvor fru Lissa Mathiasen og jeg var indledere, og der nævnte jeg over for denne undrende forsamling, halvt konservativ og halvt socialdemokratisk, måske med en anelse flere socialdemokrater - det var dengang - at i øjeblikket var det fuldstændig gratis at flygte, og at det var en konservativ mærkesag, at dét selvfølgelig skulle koste noget.
Og de troede ikke, at det var sandheden, heller ikke socialdemokraterne.
Og det kan jeg godt forstå at de ikke kan forstå, hvad enten de er socialdemokrater eller konservative. Det gør vi også op med, og det gør vi op med af forskellige grunde.
Dels fordi det er fuldstændig nedbrydende for moralen i politiet, der har brugt snesevis og indimellem hundredvis af timer på at fange kriminelle, nogle gange farlige kriminelle, der så kan save tremmerne over eller flygte under tandlægebesøg osv., og så koster det dem ikke ét sekund.
Og det kan de gøre to gange, de kan gøre det tre gange.
Er der én, der først har lukket sig ud, så siger de fem andre: Jamen så kan vi lige så godt smutte med, for så får vi 14 dage fri, og det koster os ikke noget.
Og de bliver alligevel efter den gamle regerings planer prøveløsladt på stribe alle sammen.
Men det ændrer vi også.
Jo, der er en grund til det her lovforslag.
Endnu en gang tak, vil jeg sige til justitsministeren.